Baaise man het wel sy vrou doodgeslaanDene Stebuys het sy vrou met ’n klip doodgeslaan omdat hy haar van owerspel verdink het. Foto: ANA Die hooggeregshof in Port Elizabeth het Maandag ŉ 42-jarige man daaraan skuldig bevind dat hy sy vrou in Junie 2016 met ŉ klip doodgeslaan het. Regter Irma Schoeman het gesê Dene Stebuys was daarop uit om sy vrou, Marilyn, om die lewe te bring nadat sy reeds ŉ beskermingsbevel gekry het omdat sy bang was hy sou haar en hul kinders doodmaak. Sy het die bevel in Mei 2016 gekry en is skaars ŉ maand later vermoor. Stebuys is skuldig bevind aan die oortreding van die beskermingsbevel wat sy vrou ’n maand voor haar dood gekry het, asook aan die aanranding van Jonathan Gabani, sy vrou en hul seun, Denwin (16). In ŉ afsonderlike voorval het Stebuys sy eie seun met ’n mes gesteek. In ŉ afsonderlike voorval het Stebuys sy eie seun met ’n mes gesteek nadat die tiener ŉ plofbare situasie tussen sy ma en pa probeer ontlont het. Die paartjie was 16 jaar lank getroud, maar volgens Schoeman het hul verhouding blykbaar begin verbrokkel nadat Marilyn ŉ klag van seksuele aanranding teen haar skoonpa aanhangig gemaak het. Die klag het betrekking gehad op ŉ ander familielid en Marilyn het haar man daarvan beskuldig dat hy en sy pa (haar skoonpa) kop in een mus was. Die tragiese gebeurtenis wat tot Marilyn se dood aanleiding gegee het, het op 5 Junie 2016 afgespeel. Marilyn, wat in daardie stadium besope was, het gevra Gabani moet naby ŉ sportkompleks op Humansdorp saam met haar huis toe stap. Toe Stebuys hulle gewaar, het hulle by mekaar ingehaak geloop. Hy het sy vrou daarvan verdink dat sy ŉ buite-egtelike verhouding met Gabani gehad het. Die hof het Gabani se getuienis aanvaar dat Stebuys woedend was oor wat hy as sy vrou se ontrou beskou het. Die hof het Gabani se getuienis aanvaar dat Stebuys woedend was oor wat hy as sy vrou se ontrou beskou het. Stebuys het Gabani met die plathand geslaan en daarna het die vuiste geklap. Ná die geveg het Stebuys na sy vrou gestap en haar omhels. Gabani het toe weggeloop. Hy het getuig dit was die laaste keer dat hy Marilyn gesien het. Marilyn se oorskot is later in bosse naby die sportkompleks gekry. Sy het frakture aan haar skedel gehad. Houe van ŉ stomp voorwerp aan haar nek en kop is as die oorsaak van haar dood vasgestel. Schoeman het gesê Stebuys was ŉ “slegte getuie” wat homself telkens weerspreek het, asook die weergawe van getuies, onder meer dié van sy broer en pa.